b'\n_START_ARTICLE_\nUhelj\n_START_SECTION_\nAnatomija\n_START_PARAGRAPH_\nZgornji in zadaj\xc5\xa1nji rob uhlja se imenuje heliks (helix), polkro\xc5\xbena izboklina uhlja, vzporedna z njegovim robom pa antheliks (anthelix). Scapha je \xc4\x8dolni\xc4\x8dast \xc5\xbeleb na uhlju, ki ga omejujeta heliks in antheliks. Spodnji mehki del uhlja, v katerem ni hrustanca in ga tvori s ko\xc5\xbeo pokrito vezivo in ma\xc5\xa1\xc4\x8devje, je u\xc5\xa1esna me\xc4\x8dica (lobulus auriculae). Tragus je hrustan\xc4\x8dna izboklina na sprednji strani vhoda v sluhovod, antitragus pa izboklina na uhlju tik pod in za vhodom v sluhovod. Vdolbinica na uhlju, v katero se odpira sluhovod, omejena spredaj (anteriorno) s tragusom, zadaj (posteriorno) z antiheliksom, se imenuje uhljeva \xc5\xa1koljka (concha auriculae).\n_START_SECTION_\nRazvoj\n_START_PARAGRAPH_\nUhelj se razvije iz \xc5\xa1estih gri\xc4\x8dkov, zgostitev embrionalnega tkiva, ki obdajajo prvo \xc5\xberelno brazdo v 6. tednu zarodka, na bazi vratu. Trije gri\xc4\x8dki le\xc5\xbeijo v prvem, trije pa v drugem \xc5\xberelnem loku. Medtem, ko uhelj raste, se zmanj\xc5\xa1uje prvi \xc5\xberelni lok. Ko se razvije spodnja \xc4\x8deljustnica, se uhelj pomakne navzgor v svojo kon\xc4\x8dno lego ob strani glave. U\xc5\xa1esna me\xc4\x8dica se razvije zadnja. Uhelj nadaljuje rast do pubertete.'